[{"text_idx": "#000014", "text": "Goierritar sentimendu hori, bada zerbait...Uste dut sartu zitzaidala magisteritza ikastera joatean, Eskoriatzara: In\u0303aki Mendiguren itzultzaile ezaguna genuen geografia irakasle, eta beti azpimarratzen zuen goierritarren izate hori. Goierrik badu, eskualde gisa, zerbait oso markatua, bai."}, {"text_idx": "#000029", "text": "Nahiz-eta epaile gisa, orain horretan ezin zaren sartu...Diskrezioz eraman behar da, bai! Ezin duzu zurea denetan azaleratu. Gainera, epaile izateak badu halako pisutxu erantsia: \u201cpisutxu\u201d diot, orain bospasei kide garenez saio bakoitzeko epaimahaian, bakoitzarenak %20 baizik ez baitu pisatzen. Hala eta guztiz ere, ardura bat da, eta hala bizi dut."}, {"text_idx": "#000031", "text": "Formakuntzek epaileen artean iritziak partekatzeko aukera ere eskaintzen dute?Bai, eta trukaketa horiek arras baliosak dira! Lehen urratsean, bakoitzak bere txokoan lan egiten du, eta ondotik beti partekatzen dugu: hori da interesgarria, azkenean sortzen zaizkigun zalantzen argigarri baitira, eta behartzen baitzaitu zure erabakien justifikazioak azaltzea, arrazoibide bat atxikitzea. Teknikoki ere, ikasten duzu hanka luzeen detektatzen. Epaileek elkar ezagutzea ere funtsezkoa zait, txapelketa denboran berean aukera laburra baitugu trukatzeko, hitz bat ulertu ez badugu, adibidez. Joan den mezua ahal bezain argiki harrapatu behar baituzu, edo gaiarekiko lotura zer heinetakoa duen, aurrekoari erantzun ote dion ere bai."}, {"text_idx": "#000033", "text": "Koadro eta arautegi baten araberako perfekzioa, hala ere...Noski, ahalik eta hobekien, dena izan dezala bertsoak: grazia eta ukidura ukan ditzala, eta teknikoki bete dezala guztia. Horregatik ere dut uste, batzuetan, epaileen eta publikoaren artean koxka bat badagoela: ni, publikoan, ez naiz hasiko bertsoa teknikoki zuzena den analisatzen; mezuarekin geldituko naiz: \u201cTtak!\u201d, zein ondo! Epaimahaian, aldiz, den-dena kontutan hartuko dut, eta nik ditut puntuak ematen... Jakinez ikusle baten pertzepzioa ezberdina izan daitekeela."}, {"text_idx": "#000034", "text": "Baina txapelketak behartzen du bertsolaria bere mezua argi botatzera... Iradokizunean, edo lausotasun artistiko batean geratzen bada, puntuak galtzen ote ditu?Hori oso subjektiboa da. Literaturan, artean topatzen den erreakzioa: iradokizunak utzi gosea gustatzen da, edota \u201czer kristo erran du?\u201d bezalako kezkak sor ditzake! Horregatik ere du epaile bakoitzak %20 baizik ez ordezkatzen, ikuspegi desberdinak baititu bakoitzak, publikoan bezalaxe funtsean. Gustu gehien islatzen saiatzeko... Lortzen ote den? Beti galdera ikurra izango da."}, {"text_idx": "#000035", "text": "Eta bada politikoki zuzena izatea ere...Ondo sartzen zaizu edo ez, baina zenbait ideia botatzeko manera zakarra izan daiteke. Politikoki zuzena izanik ere. Alta, beste batzuetan, gordin bota, baina ondo: hori zuen erran nahi, ederki! Ez dut kentzen batzuetan zurikerietan erortzen direla, eta ez dudala maite. Denen gustukoa izan ez diren ideiak ere bota izan dituzte, molde ederrean, eta badute meritua. Ahantzi gabe, batzuetan, bertsolariak gaiztoaren papera jokatu behar duela, eta betebeharrak badituela!"}, {"text_idx": "#000036", "text": "Eta zerbait sexista iruditzen zaizuna bota badu, zer pasatzen da notarekin?Paperak ez badio hori eskatzen, ziurrenik eragina izango du puntuazioan: ez nau ongi ukitu. Teknikoki perfektua bada, kontutan hartuko dut, baina ideia aldetik ere bai, ordea. Hala ere, uste dut hori baino urrunago doala hori guztia: bertsolariak botatzen duen mezuaren araberako erantzuna emanen dio herriak. Ez txapelketan bakarrik: ondotik saioz saio kantatzeko ere bai. Baldin badakizu bertsolari batek errandakoarekin sufrituko duzula, ez duzu deituko. Herriak berak ematen dio ahotsa pertsona jakin batzuei edo besteei."}, {"text_idx": "#000038", "text": "Baina epaile gisa ere, ikusleriaren zama hor da: BEC-en fite hautematen da bere txapelduna hautatua duelarik...Sekulako txaloak entzuten dituzunean, edo hotz-hotz sentitzean, zer pentsatu ematen du: tentsio-puntu horrekin joaten naiz ni saioetara. Horretarako prest izan behar duzu: zuk puntuatzen segitu behar duzu txalo eta oihu zaparraden artean, baita isilune luzeetan. Ez da batere erraza!"}, {"text_idx": "#000043", "text": "Nola hartu duzu Amets Arzallusek Xilabaren atean berriz jotzea?Biziki ongi, bere bertsoak entzuteko plazera izango baitut! Uste dut txalogarria dela berak egin urratsa, herri-ekimen honekin bat egitea, eta aurpegia ematea. Ez dio inori lekua kentzen: azken sailkatzen duenak ere bere bertsoak kantatzeko aukera badauka. Amets eta Sustrai plaza askotan dabiltza, eta horri esker ere erraztasuna dute bertsotan: horrelakoekin aritzeak, kalitate orokorra hupatzen duela konbentzituta nago. Bidelagun hobe ororekin bidea errazago egiten baita!"}]